T. Cabaj, poslanec: (2001-12-04):
M. Andel, podpredseda NR SR: Ďakujem. Slovo má pani poslankyňa Podhradská. Pripraví sa pán poslanec Hofbauer. Pani kolegyňa, nech sa páči, máte slovo. M. Podhradská, poslankyňa: Vážené kolegyne, kolegovia, dovoľte mi, aby som aj ja povedala niekoľko poznámok k vládnemu návrhu zákona o zrušení niektorých štátnych fondov a niektorých opatreniach súvisiacich s ich zrušením. Mnohé veci, ktoré som si pripravovala vo svojom vystúpení do rozpravy, tu povedali už moji predrečníci, takže sa naozaj obmedzím iba na tie fakty, ktoré, tak ako som to vnímala ja, zatiaľ ešte v rozprave neodzneli. Často, keď sa hovorilo o celom tomto probléme, predkladatelia zdôrazňovali, že vo fondoch sa nedobre hospodárilo, že sa nehospodárne nakladalo s finančnými prostriedkami, že financovanie prostredníctvom fondov bolo netransparentné a tak ďalej a tak ďalej. Toto bol podľa argumentácie predkladateľov jeden z hlavných dôvodov, prečo dnes máme na stole vládny návrh zákona o zrušení štátnych fondov. Priznám sa, že tomuto argumentu celkom nerozumiem. Ako poznám napríklad prax v Štátnom fonde Pro Slovakia, tak o prideľovaní prostriedkov zo Štátneho fondu kultúry Pro Slovakia rozhodujú komisie. Tieto návrhy komisií sa predkladajú rade fondu a až na záver vlastne, keď už je hotový návrh zmluvy, ktorý hovorí o konkrétnom účele, na ktorý sú finančné prostriedky poskytované, tento návrh zmluvy potvrdzuje vlastne svojím podpisom minister. Zmluva je teda účelovo viazaná na konkrétny projekt, a ak sa predmet tejto zmluvy nedodrží, tak ten, čo financie dostal, musí finančné prostriedky, ktoré sa mu na projekt poskytli, vrátiť. Je to jednoznačné a ja nechápem, ako potom môžete tvrdiť, že sa vo fondoch nehospodárilo dobre. Niečo potom zlyhalo. Zlyhala zrejme kontrola a neboli vytvorené dostatočné tlaky na to, aby v tých prípadoch, kde sa prostriedky použili na niečo iné, naplnila litera zákona a aby sa finančné prostriedky vrátili. Takže chyba je niekde inde a rozhodne to nevyriešime tým, že fondy budeme rušiť. Je pravda, že za posledné tri roky o financovaní projektov v rámci Štátneho fondu kultúry Pro Slovakia sme sa nedozvedeli takmer nič. Pamätám sa ešte na obdobie, keď bol ministrom kultúry pán Hudec. Vtedy bol fond kultúry Pro Slovakia pod drobnohľadom opozičných poslancov, sledovala sa každá koruna. Pamätám sa na to, ako médiá stále vyvíjali tlak, že sa musia zverejňovať všetky projekty, ktoré dostanú čo len korunu z tohto fondu. Aj sme to tak robili. Všetky projekty, ktoré boli podporené z tohto fondu, boli uverejňované v médiách aj na internete. Dnes je prax iná: pán minister sa síce oháňa tým, že informácie nájdeme na internete, ale keď si na internete otvoríme príslušnú položku, tak tam nájdeme tabuľku s dvima stĺpcami v jednom. Je vypísaná komisia a v druhom stĺpčeku nájdeme sumu, ktorú táto komisia poskytla. Ale na aký projekt kto dostal peniaze, to sa akosi nedozvieme. Je zaujímavé, že poslancom, tým poslancom, ktorí sa veľmi domáhali podrobných informácií o fonde kultúry Pro Slovakia v rokoch 1994 až 1998 toto neprekáža a zrazu tento „súhrn“, ako ho predstavuje pán minister Kňažko, im vyhovuje. Zdá sa, že oni dobre vedia, kam tie prostriedky plynú, ale bolo by dobre, keby sa o tom dozvedela aj celá verejnosť. Takže ak máte na mysli netransparentnosť v hospodárení vo fonde napríklad Pro Slovakia za posledné tri roky, možno je to pravda. Druhá poznámka. Často hovoríte o reforme verejnej správy a s tým súvisiacej reforme verejných financií. Práve tento návrh opäť potvrdzuje, že jedno hovoríte, ale prax je celkom iná. Inak totižto nerozumiem tomu, prečo máme dnes na stole návrh na zrušenie štátnych fondov. Veď naozaj v týchto štátnych fondoch sa uplatňuje prvok priamej demokracie a tu sa usilujeme opäť čosi centralizovať. Ja som sa pýtala vo výbore pre životné prostredie, kde bol prítomný aj pán minister Kňažko, aká je jeho predstava. Ako v budúcnosti bude rezort uskutočňovať a spravovať financie, ktoré sa presunú z fondu Pro Slovakia opäť do rezortu. Pán Kňažko mi tvrdil, že sa vlastne nič nezmení. Že ostane rada, ostanú aj komisie a všetko sa len presunie pod rezort. Tak potom naozaj nechápem, načo je to dobré. Keď sa nič nezmení, len sa financie presunú pod rezort. Naozaj to vyzerá tak, že ide len o to, aby mal všetko pod palcom minister a nie tak, ako to bolo doteraz, že rozhodovali komisie a rada fondu. Hovoríte o reforme verejných financií, ale robíte opak zrušením štátnych fondov. Svedčí o tom napokon aj list pána Sýkoru, predsedu ZMOS-u, ktorý sme dostali do našich lavíc. Pán Sýkora upozorňuje na to, že keď ZMOS rokoval s predstaviteľmi vlády o reforme verejných financií, vtedy vláda presviedčala ZMOS, aby súhlasili so všetkými krokmi, ktoré sa pripravujú, a jedným z tých krokov bol aj návrh na zrušenie štátnych fondov s tým, že ZMOS-u sa sľubovalo, že štátne fondy sa zrušia a peniaze, ktoré sú v nich, sa presunú priamo do regiónov. A hľa, dnes máme na stole návrh na zrušenie fondov, ale na regióny sa absolútne zabudlo. Pán Sýkora práve na toto upozorňuje a hovorí, že keby bol ZMOS tušil, aké sú skutočné zámery vlády, tak nikdy nevyjadrí súhlasné stanovisko k zámeru zrušiť štátne fondy. Aj to nasvedčuje tomu, akú majú hodnotu sľuby, ktoré vláda ZMOS-u, ale aj iným inštitúciám dáva. Navyše nielenže sa zabúda na regióny, ale zámer zrušiť štátne fondy bude v konečnom dôsledku poškodzovať obce. Opäť to vysvetlím na príklade Štátneho fondu kultúry Pro Slovakia. Projekty, ktoré sa týkajú oblasti kultúry a predkladá ich obec, mohli byť financované len zo Štátneho fondu kultúry Pro Slovakia. Rezort priamo nemohol tieto projekty finančne podporiť. Keď sa zruší fond Pro Slovakia, tak vlastne obce stratia túto možnosť. To vám je zrejme tiež ľahostajné. Zaujímavé je, že v prvom návrhu, vládnom návrhu o zrušení niektorých štátnych fondov som sa dočítala, ako prebiehalo pripomienkové konanie. A práve táto skutočnosť, že obce prídu o možnosť získať finančné prostriedky na podporu kultúrnych projektov, tam bola rozporovaná. Bol daný prísľub, že v roku 2002 sa plánuje prijať nejaká úprava, ktorá by umožňovala, aby sa obecné projekty financovali aj priamo z rezortu kultúry. Nuž viete, mne takýto postup pripomína jeden taký veľmi vulgárny príklad, keď lekár lieči pacienta a vie dobre, že jeho stav je veľmi vážny až kritický. Pacient je napojený na kyslík a miesto toho, aby lekár pacienta stabilizoval a odpojil ho až vtedy, keď bude mať istotu, že pacient to odpojenie prežije, bezohľadne to urobí ihneď. Presne toto robíte vy. Najprv odpojíte kyslík a tvrdíte, že v budúcnosti prinesiete opatrenia, ktoré oživia finančné toky, a všetko bude zachránené. Hovoríte o tom, že zámer tohto návrhu je v tom, že sa presunú finančné prostriedky z jednotlivých fondov na rezorty. Ja som sa doteraz nedočkala odpovede na moju otázku a položila som ju v tomto parlamente už niekoľkokrát. V prípade fondu Pro Slovakia zákon stanovuje, že vo fonde Pro Slovakia je 0,5 % zo štátneho rozpočtu. Doteraz..., nech sa páči. M. Andel, podpredseda NR SR: Vážené kolegyne, vážení kolegovia, dovoľte mi, aby som pozdravil ministra obrany Spojeného kráľovstva Veľkej Británie a Severného Írska pána Geffreyho Hoona a ostatných členov jeho delegácie. Srdečne vás vítam. (Potlesk.) Pani kolegyňa, ďakujem vám veľmi pekne, nech sa páči, môžete pokračovať. M. Podhradská, poslankyňa: Ďakujem, takže ja budem pokračovať. Zákon predpisuje 0,5 % do fondu Pro Slovakia zo štátneho rozpočtu, teda keby sa tento zákon naplnil, tak by vo fonde Pro Slovakia bolo zhruba okolo 650, možno 700 miliónov. Doteraz sa tak nestalo. Za niekoľkoročnej existencie fondu kultúry Pro Slovakia to bol vždy len zlomok. Najvyššia čiastka, ktorou fond disponoval, bola myslím v roku 1998 ešte za minulej vlády, keď dosiahla výšku 132 mil. korún. V súčasnosti za pána ministra Kňažka sa za posledné tri roky sa finančný objem znižoval, až dospel k hranici tohtoročnej, to bolo myslím 64 mil. korún, teda o polovičku menej, ako to bolo v roku 1998, čo je vlastne tiež veľmi jasne naznačené, akým spôsobom sa uberá financovanie kultúry v tomto štáte. Ja sa teda pýtam, koľko? Ak sa presunú financie zo Štátneho fondu kultúry Pro Slovakia na rezort, koľko sa presunie? Tých zvyškových 64 Kňažkových miliónov? Alebo to bude 0,5 % zo štátneho rozpočtu, ako hovorí zákon o fonde kultúry Pro Slovakia? Kolegovia z jednotlivých výborov predkladali pozmeňujúce návrhy, ktoré ošetrujú jednotlivé oblasti. Keď si ich dáme dohromady, tak vlastne zistíme, že nie je vôľa, aby sa ktorýkoľvek z tých 11 fondov, a to je zámer tohto vládneho návrhu, zrušil. Myslím si, že nie je korektné dávať pozmeňujúce návrhy, aby bol z hlasovania vyňatý jeden, druhý, tretí alebo štvrtý fond. Bolo by oveľa korektnejšie, keby sme tento návrh zákona odmietli ako celok a buď nepokračovali v treťom čítaní, alebo v záverečnom hlasovaní dali najavo, že nesúhlasíme so zrušením štátnych fondov. A ešte mi dovoľte na záver jednu poznámku. Ja si myslím, že ani vláda to tak celkom vážne s tým zrušením fondov nemyslí. Inak si totiž neviem vysvetliť jeden fakt. Dnes hovoríme o materiáli 1194, je to, zdôrazním, vládny návrh zákona o zrušení niektorých štátnych fondov a niektorých opatreniach súvisiacich s ich zrušením, ale súčasne máme v programe tejto schôdze ďalší materiál. Je to materiál 1135 a je to, opäť zdôrazňujem, vládny návrh zákona o ochrane Pamiatkového fondu. Zákon pripravilo ministerstvo kultúry, vláda si ho osvojila a do parlamentu sme ho už dostali ako vládny návrh zákona. A čuduj sa svete, v tomto návrhu zákona, o ktorom budeme rokovať na tejto schôdzi, sa predkladatelia odvolávajú na Štátny fond kultúry Pro Slovakia. V jednej jeho časti sa hovorí, že záchrana kultúrnych pamiatok musí byť riešená komplexne, že vlastník kultúrnej pamiatky nemôže uhradiť všetky náklady spojené so zachovaním kultúrnej pamiatky z vlastných prostriedkov, a preto sa navrhuje možnosť poskytovať príspevky štátu a obce na zachovanie a obnovu kultúrnej pamiatky a odvoláva sa tu na to, že v tejto oblasti sa využije práve v tejto oblasti Štátny fond kultúry Pro Slovakia (zákon SNR č. 95/1991). Vládny návrh zákona o ochrane Pamiatkového fondu by mal vstúpiť do platnosti 1. januára 2002. Teda k 1. januáru 2002 chceme zrušiť Štátny fond kultúry Pro Slovakia, ale zároveň prijmeme iný zákon, v ktorom sľubujeme vlastníkom, že budeme pomáhať zachraňovať kultúrne pamiatky prostredníctvom Štátneho fondu kultúry Pro Slovakia a tento zákon má tiež vstúpiť do platnosti 1. januára 2002. Chápem to ako dobrú správu a ako prejav toho, že vláda vlastne nechce štátne fondy zrušiť. V takomto zmysle odporúčam, aby sme sa zachovali aj pri hlasovaní. Ďakujem. M. Andel, podpredseda NR SR: Ďakujem, pani kolegyňa, za vaše vystúpenie. S faktickou poznámkou chcú vystúpiť štyria poslanci. Uzatváram možnosť prihlásenia sa s faktickou. Ako prvý má slovo pán poslanec Kužma.